Boland kroon víér nuwe kampioeneDie Boland-rugbyunie (BRU) het Saterdag op Esselenpark, Worcester, ŉ nuwe kampioen in elk van sy vier ligas gekroon. Worcester Villagers het die Grootuitdaagbeker by die verdedigende kampioen, Roses United (Wellington) afgeneem deur die eindstryd met 36-29 te wen. Roses was rustyd nog met 19-17 voor, maar die tuisspan het in die tweede helfte die beheer oorgeneem. Nie een van die ander titelhouers het vanjaar die uitspeelstryd gehaal nie. Nóg ŉ Worcesterse span, Perseverance, het die Streekuitdaagbeker gewen deur Touwpark met 37-19 te verslaan (rustyd 12-0). Klipdrift het ŉ rustyd-agterstand van 7-10 teen Evergreens Nuy in ŉ sege van 19-15 omskep om die Gemeenskapskild in sy bekerkas staan te maak. Die nuwe Eerste Liga-kampioen is Young Warriors (Montagu) wat Helderstroom met 60-18 afgemaai het (rustyd 22-6). Danro Kock het 26 punte tot die slagting bygedra deur twee drieë te druk, ses te verdoel en met ŉ strafdoel te slaag. Die puntemakers – Worcester Villagers 36 (19) – Drieë: Granville Jansen (2), Gurswin Africa, Yrin Belielie, Elton Valla. Doelskoppe: Yaseed Johnson (4). Strafdoele: Yaseed Johnson. Roses United 29 (19) – Drieë: Kenan Abrahams, Maxwill van Louw, Kennedy Borman, Tyrone Abelse. Doelskoppe: Jacquin Jansen (3). Strafdoele: Jacquin Jansen. Worcester Perseverance 37 (12) – Drieë: Regan Brown, Garth Jacobs (3), Hubert Human. Doelskoppe: Elrich Johnson (2), Ethan Setera. Strafdoele: Elrich Johnson, Ethan Setera. Touwpark 19 (0) – Drieë: Jermaine Cloete, Jerome Petro, Christopher le Grange. Doelskoppe: Clayton Isaacs (2). Klipdrift 19 (7) – Drieë: Faizel Fielies, Jerome Arendse, Alvino Louis. Doelskoppe: Faizel Fielies, Johannes Claasens. Evergreens Nuy 15 (10) – Drieë: Llewellyn Segelaar, Bernard Anthony. Doelskop: Carlo Wildschut. Strafdoel: Carlo Wildschut. Young Warriors 60 (22) – Drieë: Dullen Lakay, Danro Kock (2), Daviron Davids, Brandon Opperman, Marchall Stallenberg, Rogan Williams (2), Zebunathi Twezi. Doelskoppe: Danro Kock (6). Strafdoele: Danro Kock. Helderstroom 18 (6) – Drieë: Ryno Strauss, Sergio Cupido. Doelskoppe: Josua Martinus. Strafdoele: Josua Martinus (2).